Autor: Sigrid Osa
Laupäev, 23. september 2017.Loe kommentaare
| Kommenteeri
Kuressaare linnavalitsus ootab pakkumisi sise-rulapargiks sobiva hoone üürimiseks. Sobilik on ladu, angaar või mõni muu tühi hoone, mille kõrgus võiks olla vähemalt neli meetrit. Samuti on vajalik elektriühendus.
Kuressaare linnapea Madis Kallas ütles, et linnavalitsuse poole pöördusid noored, kes sooviksid rulapargis tegeleda oma hobiga aastaringselt. Selleks on vaja ruumi, kus on katus pea kohal. Umbes nelja aasta eest otsiti sobivaid ruume, kuid ei leitud. Ajutiselt kasutati vahepeal prügimäe angaari, kuid seda pinda spordi tegemiseks rohkem kasutada ei saa, kuna angaar on mõeldud prügila sulgemisega seotud tegevusteks. Kokkulepped angaari kasutamiseks olid lühikese perioodi peale.
Noortele antakse paari nädala pärast teada, kas pakkumisi sobiva ruumi jaoks tuli või mitte.
„Ma julgen väita, et 99 protsendi ulatuses on tegu alaealistega. Siis saab see ikkagi toimuda vaid ajal, kui nemad tohivad väljas viibida, öö läbi ei saaks see kindlasti lahti olla,“ lausus Kallas.
Ta tõdes, et kuigi ta on linnapea ametit pidanud mitu aastat, avastab ta igas kuus mõne uue paiga või hoone, kus ta pole varem käinud.
„Ma olen kindel, et ma ei tea kõiki kohti Kuressaares, mis võivad olla mingil põhjusel kasutusest väljas. Need ei pea olema meeletult suured angaarid, aga mida noored saaksid soodsatel tingimustel kasutada. Mina arvan küll, et sobivaid kohti võib olla,“ arutles Kallas. Ruum ei pea olema köetav.